[pic] | KOMISIJA EVROPSKIH SKUPNOSTI |

Bruselj, 25.5.2009

COM(2009) 246 konč.

Predlog

ODLOČBA SVETA

o nevključitvi parafinskih olj št. CAS 64742-46-7, CAS 72623-86-0 in CAS 97862-82-3 v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedene snovi

(Besedilo velja za EGP)

OBRAZLOŽITVENI MEMORANDUM

Priloženi osnutek predloga odločbe Sveta zadeva nevključitev parafinskih olj št. CAS 64742-46-7, CAS 72623-86-0 in CAS 97862-82-3 kot aktivnih snovi na pozitivni seznam (Priloga I) Direktive Sveta 91/414/EGS in preklic registracije fitofarmacevtskih sredstev, ki vsebujejo navedene snovi. Predlog za nevključitev temelji na številnih pomislekih, ki so se pojavili med ocenjevanjem teh aktivnih snovi.

Z Direktivo Sveta 91/414/EGS je bil vzpostavljen usklajen okvir za registracijo in dajanje fitofarmacevtskih sredstev v promet. Aktivne snovi, ki se uporabljajo kot fitofarmacevtska sredstva, se ocenijo in registrirajo na ravni Skupnosti in so navedene v Prilogi I k Direktivi. Posamezna fitofarmacevtska sredstva, ki vsebujejo aktivne snovi, ocenijo in registrirajo države članice na podlagi usklajenih predpisov.

Podatke, ki jih je predložil industrijski sektor, je najprej ocenila država poročevalka, v tem primeru Grčija, ki je predložila osnutek poročila o oceni. Evropska agencija za varnost hrane je organizirala strokovni pregled začetne ocene in 19. decembra 2008 poslala Komisiji sklep o oceni tveganja za parafinska olja št. CAS 64742-46-7, CAS 72623-86-0 in CAS 97862-82-3.

Med ocenjevanjem teh aktivnih snovi so se pojavili številni pomisleki. Zlasti obstoječi podatki ne zadostujejo za dokaz varne uporabe za izvajalce tretiranja, delavce, druge navzoče osebe in potrošnike.

Osnutek odločbe za nevključitev je bil 12. marca 2009 predložen Stalnemu odboru za prehranjevalno verigo in zdravje živali, na katerem:

- je 21 držav članic (254 glasov) glasovalo za sprejetje osnutka,

- so 3 države članice (21 glasov) glasovale proti sprejetju osnutka,

- so se 3 države članice (60 glasov) vzdržale glasovanja.

Odbor ni izdal mnenja. V skladu s členom 19 Direktive 91/414/EGS in členom 5 Sklepa Sveta 1999/468/EGS mora zato Komisija Svetu predložiti predlog ukrepov, ki naj se sprejmejo, Svet pa mora v treh mesecih sprejeti odločitev s kvalificirano večino.

Za osnutek odločbe se ne uporablja pravica Evropskega parlamenta do podrobnega pregleda (člen 8 Sklepa Sveta 1999/468/ES).

Predlog

ODLOČBA SVETA

o nevključitvi parafinskih olj št. CAS 64742-46-7, CAS 72623-86-0 in CAS 97862-82-3 v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedene snovi

(Besedilo velja za EGP)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet[1] in zlasti četrtega pododstavka člena 8(2) Direktive,

ob upoštevanju naslednjega:

(1) Člen 8(2) Direktive 91/414/EGS določa, da lahko država članica v obdobju dvanajstih let po notifikaciji navedene direktive registrira za dajanje v promet fitofarmacevtska sredstva z aktivnimi snovmi, ki niso uvrščene v Prilogo I k navedeni direktivi in so v prometu že dve leti po datumu notifikacije, medtem ko se navedene snovi postopno preučujejo v okviru delovnega programa.

(2) Uredbi Komisije (ES) št. 1112/2002[2] in (ES) št. 2229/2004[3] določata podrobna pravila za izvajanje četrte faze delovnega programa iz člena 8(2) Direktive 91/414/EGS in seznam aktivnih snovi, ki jih je treba oceniti zaradi njihove možne vključitve v Prilogo I k Direktivi 91/414/EGS. Seznam vključuje parafinska olja št. CAS 64742-46-7, CAS 72623-86-0 in CAS 97862-82-3

(3) Vplivi parafinskih olj št. CAS 64742-46-7, CAS 72623-86-0 in CAS 97862-82-3 na zdravje ljudi in okolje so bili ocenjeni v skladu z določbami uredb (ES) št. 1112/2002 in (ES) št. 2229/2004 za vrste uporab, ki jih je predlagal prijavitelj. Poleg tega navedeni uredbi določata države članice poročevalke, ki morajo Evropski agenciji za varnost hrane (EFSA) v skladu s členom 21(3) Uredbe (ES) št. 2229/2004 predložiti ustrezna poročila o oceni in priporočila. Država članica poročevalka za parafinska olja št. CAS 64742-46-7, CAS 72623-86-0 in CAS 97862-82-3 je bila Grčija, vse ustrezne informacije pa so bile predložene 6. maja 2008.

(4) Poročilo o oceni so v okviru delovne skupine za ocenjevanje pregledali strokovnjaki držav članic in EFSA ter ga 19. decembra 2008 predložili Komisiji v obliki sklepa EFSA o strokovnem pregledu ocene tveganja pesticidov z aktivnimi snovmi parafinska olja št. CAS 64742-46-7, CAS 72623-86-0 in CAS 97862-82-3[4]. To poročilo so države članice in Komisija pregledale v okviru Stalnega odbora za prehranjevalno verigo in zdravje živali ter končno različico pripravile 12. marca 2009 v obliki poročila Komisije o pregledu glede parafinskih olj št. CAS 64742-46-7, CAS 72623-86-0 in CAS 97862-82-3.

(5) Med ocenjevanjem teh aktivnih snovi so se pojavili številni pomisleki. Zlasti obstoječi podatki ne zadostujejo za dokaz varne uporabe za izvajalce tretiranja, delavce, druge navzoče osebe in potrošnike. Poleg tega so v poročilu o pregledu za te aktivne snovi vključeni drugi pomisleki, navedeni v sklepih EFSA. Zato na podlagi predloženih informacij ni bilo mogoče ugotoviti, da parafinska olja št. CAS 64742-46-7, CAS 72623-86-0 in CAS 97862-82-3 izpolnjujejo pogoje za vključitev v Prilogo I k Direktivi 91/414/EGS.

(6) Komisija je prijavitelja pozvala, naj predloži pripombe o rezultatih strokovnega pregleda in sporoči, ali bo še naprej vztrajal pri vključitvi navedenih snovi na seznam. Prijavitelj je predložil pripombe, ki so bile natančno pregledane. Toda kljub argumentom, ki jih je prijavitelj predložil, se navedenih pomislekov ni dalo odpraviti, po ocenah na podlagi predloženih informacij, preučenih na srečanjih strokovnjakov EFSA, pa ne kaže pričakovati, da bi lahko fitofarmacevtska sredstva, ki vsebujejo parafinska olja št. CAS 64742-46-7, CAS 72623-86-0 in CAS 97862-82-3, pod predvidenimi pogoji uporabe na splošno izpolnjevala zahteve iz člena 5(1)(a) in (b) Direktive 91/414/EGS.

(7) Parafinska olja št. CAS 64742-46-7, CAS 72623-86-0 in CAS 97862-82-3 se zato ne smejo vključiti v Prilogo I k Direktivi 91/414/EGS.

(8) Sprejeti je treba ukrepe za zagotovitev, da se registracije fitofarmacevtskih sredstev, ki vsebujejo parafinska olja št. CAS 64742-46-7, CAS 72623-86-0 in CAS 97862-82-3, prekličejo v predpisanem roku in se ne podaljšajo ali izdajo nove registracije takih sredstev.

(9) Če države članice odobrijo podaljšanje roka za odstranjevanje, skladiščenje, dajanje v promet in uporabo obstoječih zalog fitofarmacevtskih sredstev, ki vsebujejo parafinska olja št. CAS 64742-46-7, CAS 72623-86-0 in CAS 97862-82-3, ga je treba omejiti na obdobje dvanajstih mesecev, da se omogoči uporaba obstoječih zalog v naslednji rastni sezoni, s čimer se zagotovi, da bodo fitofarmacevtska sredstva, ki vsebujejo parafinska olja št. CAS 64742-46-7, CAS 72623-86-0 in CAS 97862-82-3, uporabnikom na voljo 18 mesecev od sprejetja navedene odločbe.

(10) Ta odločba ne vpliva na predložitev zahtevka za parafinska olja št. CAS 64742-46-7, CAS 72623-86-0 in CAS 97862-82-3 v skladu s členom 6(2) Direktive 91/414/EGS in Uredbe Komisije (ES) št. 33/2008 z dne 17. januarja 2008 o podrobnih pravilih za izvajanje Direktive Sveta 91/414/EGS glede rednega in pospešenega postopka za oceno aktivnih snovi, ki so bile del programa dela iz člena 8(2) navedene direktive, vendar niso bile vključene v Prilogo I[5], zaradi morebitne vključitve v Prilogo I k navedeni direktivi.

(11) Stalni odbor za prehranjevalno verigo in zdravje živali ni izdal mnenja v roku, ki ga je določil njegov predsednik –

SPREJEL NASLEDNJO ODLOČBO:

Člen 1

Parafinska olja št. CAS 64742-46-7, CAS 72623-86-0 in CAS 97862-82-3 se ne vključijo kot aktivne snovi v Prilogo I k Direktivi 91/414/EGS.

Člen 2

Države članice zagotovijo, da:

(a) se registracije fitofarmacevtskih sredstev, ki vsebujejo parafinska olja št. CAS 64742-46-7, CAS 72623-86-0 in CAS 97862-82-3 prekličejo do [… VSTAVITI DATUM 6 MESECEV OD DATUMA SPREJETJA TE ODLOČBE] ;

(b) se od datuma objave te odločbe nobene registracije fitofarmacevtskih sredstev, ki vsebujejo parafinska olja št. CAS 64742-46-7, CAS 72623-86-0 in CAS 97862-82-3, ne odobrijo ali podaljšajo.

Člen 3

Morebitno podaljšanje roka, ki ga odobrijo države članice v skladu z določbami člena 4(6) Direktive 91/414/EGS, je čim krajše in traja največ do [VSTAVITI DATUM 18 MESECEV OD SPREJETJA TE ODLOČBE] .

Člen 4

Ta odločba je naslovljena na države članice.

V Bruslju,

Za Svet

Predsednik

[1] UL L 230, 19.8.1991, str. 1.

[2] UL L 168, 27.6.2002, str. 14.

[3] UL L 379, 24.12.2004, str. 13.

[4] Znanstveno poročilo EFSA (2008) 216, Sklep o strokovnem pregledu ocene nevarnosti pesticidov z aktivnimi snovmi parafinska olja št. CAS 64742-46-7, CAS 72623-86-0 in CAS 97862-82-3 (dokončano: 19. decembra 2008).

[5] UL L 15, 18.1.2008, str. 5.